
REPUBLIKA HRVATSKA

ZAGREBAČKA ŽUPANIJA

OPĆINA STUPNIK

OPĆINSKO VIJEĆE

                       -prijedlog

Na temelju članka 16. Statuta Općine Stupnik (“Glasnik Zagrebačke Županije” broj 03/18, 07/20, 09/21, 39/21-pročišćeni tekst i 30/25), Općinsko vijeće Općine Stupnik na xxx sjednici održanoj dana xxx 2026. godine,  donosi
PRAVILNIK O STIPENDIRANJU 
UČENIKA I STUDENATA S PODRUČJA OPĆINE STUPNIK

I. OPĆE ODREDBE

Članak 1.
Pravilnikom o stipendiranju učenika i studenata s područja Općine Stupnik (u daljnjem tekstu: Pravilnik) utvrđuju se opći uvjeti, postupak i kriteriji dodjele stipendija Općine Stupnik.

Stipendije redovnim učenicima srednjih škola i redovnim studentima s prebivalištem na području Općine Stupnik dodjeljuju se s namjerom pružanja novčane nagrade za podmirenje troškova vezanih uz školovanje, čime se potiče, motivira i omogućuje što većem broju učenika i studenata s područja Općine Stupnik, uspješno stjecanje srednjoškolskog i fakultetskog obrazovanja,  a u korist razvoja i prosperiteta Općine Stupnik. Stipendije se dodjeljuju učenicima i studentima koji se školuju isključivo na području Republike Hrvatske.
Pojmovi koji se koriste u ovom Pravilniku, a koji imaju rodni značaj, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.

Članak 2.
Stipendiju iz Proračuna Općine Stupnik ne mogu primati učenici i studenti koji istovremeno primaju stipendiju iz nekog drugog izvora (općinskog, županijskog, državnog proračuna ili od neke druge institucije ili subjekta), već se moraju odlučiti koju će stipendiju primati što dokazuju pisanom izjavom. 
Članak 3.
Novčana sredstva za stipendije osiguravaju se Proračunom Općine Stupnik. Općinsko vijeće Općine Stupnik svojom Odlukom utvrdit će za svaku školsku godinu broj i visinu stipendija za pojedinu kategoriju stipendija iz članka 4. ovog Pravilnika.

Članak 4.
Učeničke stipendije Općine Stupnik dodjeljuju se u tri kategorije:

1. Stipendije prema kriteriju izvrsnosti

2. Stipendije prema socijalnom kriteriju
3. Stipendije za deficitarna zanimanja

Studentske stipendije Općine Stupnik dodjeljuju se u dvije kategorije:

1. Stipendije prema kriteriju izvrsnosti

2. Stipendije prema socijalnom kriteriju
Broj učeničkih stipendija prema kriteriju izvrsnosti iznosi 60%, broj stipendija prema socijalnom kriteriju iznosi 25%, a broj stipendija za deficitarna zanimanja iznosi 15% od ukupnog broja stipendija zaokruženo na cijele brojeve. Broj studentskih stipendija prema kriteriju izvrsnosti iznosi 70%, a broj stipendija prema socijalnom kriteriju iznosi 30% od ukupnog broja stipendija zaokruženo na cijele brojeve.
Učenik ili student može podnijeti zahtjev za sve kategorije, ali može ostvariti pravo samo na jednu stipendiju pri čemu se prednost daje kriteriju izvrsnosti.

Članak 5.
Ako se za dodjelu učeničkih i studentskih stipendija u određenoj kategoriji javi manji broj kandidata koji ispunjavaju uvjete za dodjelu stipendija od predviđenog broja za dodjelu, stipendije se mogu dodijeliti ostalim kandidatima za dodjelu stipendija, a prema redoslijedu koji je utvrđen na temelju broja ostvarenih bodova, pod uvjetom da kandidati udovoljavaju traženim kriterijima. U tom slučaju, stipendije ostalim kandidatima se dodjeljuju u jednakim omjerima unutar kategorija, a sukladno osiguranim sredstvima u Proračunu Općine Stupnik i važećoj Odluci o broju i visini stipendija.
Članak 6.
Stipendije se dodjeljuju na temelju provedenog postupka i kriterija propisanih ovim Pravilnikom.

II. POSTUPAK DODJELE STIPENDIJE

Članak 7.
Stipendije se dodjeljuju za svaku školsku/akademsku godinu na temelju natječaja i to za 10 (deset) mjeseci školske/akademske godine.

Natječaj se objavljuje na internet stranici Općine Stupnik i oglasnoj ploči Općine Stupnik.

Članak 8.
Natječaj sadrži:

- naziv tijela koje raspisuje natječaj,
- opće uvjete i kriterije za dodjelu stipendije,
- visinu stipendije i broj korisnika prema kategorijama,
- vrijeme trajanja natječaja/rok za podnošenje prijave,

- naziv i adresu tijela kojem se zahtjevi podnose,

- popis dokumenata i dokaza o ispunjavanju uvjeta za dodjelu stipendije koje je obavezno 
  priložiti uz prijavu na  natječaj,

- ostale podatke značajne za provođenje natječajnog postupka.
O popisu dokumentacije o ispunjavanju uvjeta za dodjelu stipendija odlučuje Općinski načelnik na prijedlog Povjerenstva za dodjelu stipendija.

Članak 9.
Natječaj za dodjelu stipendija raspisuje Općinski načelnik. Postupak provedbe natječaja obavlja Povjerenstvo za dodjelu stipendija (u daljnjem tekstu: Povjerenstvo). Povjerenstvo imenuje Općinsko vijeće Općine Stupnik. Povjerenstvo ima predsjednika i dva člana.
Članak 10.
Povjerenstvo radi na sjednicama koje saziva i vodi predsjednik povjerenstva. Sjednica se može održati ako joj prisustvuje većina od ukupnog broja članova. Povjerenstvo odlučuje većinom glasova prisutnih članova. Povjerenstvo za svoj rad odgovara Općinskom vijeću Općine Stupnik.

Članak 11.
Nakon isteka roka za podnošenje zahtjeva za dodjelu stipendija Povjerenstvo utvrđuje prijedlog liste kandidata koji ispunjavaju uvjete. Nepravovremene prijave Povjerenstvo neće otvarati niti razmatrati, već će biti vraćene pošiljatelju, također se neće razmatrati nepotpune prijave. Prijedlog liste kandidata za dodjelu stipendije objavljuje se na internet stranici Općine Stupnik te oglasnoj ploči Općine, u roku od 30 dana od dana isteka roka za podnošenje zahtjeva za dodjelu stipendije. U roku od 8 dana od dana objavljivanja Prijedloga liste svaki kandidat može podnijeti pisani prigovor na listu Općinskom načelniku Općine Stupnik. Općinski načelnik donosi Odluku o prigovoru u roku od 8 dana od dana isteka roka za podnošenje prigovora. Odluka o prigovoru je konačna.

Članak 12.
Nakon isteka rokova iz članka 11. ovog Pravilnika, Povjerenstvo utvrđuje Konačnu listu kandidata koju prosljeđuje Općinskom vijeću koje donosi Odluku o dodjeli stipendija. Odluka Općinskog vijeća o dodjeli stipendija je konačna.
III. STIPENDIJE PREMA KRITERIJU IZVRSNOSTI

Članak 13.
Stipendije prema kriteriju izvrsnosti ostvaruju se kao nagrada na temelju dosadašnjih uspjeha i natprosječnih rezultata u obrazovanju, a time Općina Stupnik želi poticati najbolje i najuspješnije učenike srednjih škola i studente te ih potaknuti na daljnji razvoj i unapređenje svojih vještina.
Članak 14.
Pravo sudjelovanja na natječaju imaju učenici srednjih škola i studenti koji udovoljavaju sljedećim uvjetima:

UČENICI SREDNJIH ŠKOLA

- da su državljani Republike Hrvatske s prebivalištem na području Općine Stupnik najmanje 1 
  godinu,
- da se školuju na području Republike Hrvatske,
- da su redoviti učenici srednje škole bez ponavljanja godine,
- da su završili prethodni razred (učenici prvog razreda srednje škole) s najmanjom   

  prosječnom ocjenom 4,90 i da su sudjelovali na županijskom ili državnom ili 
  međunarodnom natjecanju, 

- da su završili prethodni razred (učenici viših razreda srednje škole) s najmanjom  
  prosječnom ocjenom 4,70.
STUDENTI

- da su državljani Republike Hrvatske s prebivalištem na području Općine Stupnik najmanje 1 
  godinu,
- da se školuju na području Republike Hrvatske,
- da su redoviti studenti bez ponavljanja godine,
- da nisu stariji od 26 godina,
- da nisu apsolventi,
- da su završili prethodni razred (studenti prve godine studija) s najmanjom prosječnom 
  ocjenom 4,70 ,
- da su završili prethodnu godinu studija (studenti viših godina) s najmanjom prosječnom 
  ocjenom 4,50 i da su ostvarili minimalno 50 ECTS bodova po akademskoj godini. 

Članak 15.

Kriteriji za utvrđivanje liste kandidata za dodjelu stipendije prema kriteriju izvrsnosti (u slučaju jednakog broja bodova dva ili više kandidata) su redom kojim su navedeni:
· uspjeh u školovanju (prosjek ocjena),

· kriterij izvrsnosti (članak 23. ovog Pravilnika).

Kriteriji iz stavka 1. ovog članka izražavaju se bodovima koji se zbrajaju.
IV. STIPENDIJE PREMA SOCIJALNOM KRITERIJU

Članak 16.
Općina Stupnik dodjeljuje stipendije prema socijalnom kriteriju kao pomoć mladim osobama slabijeg imovinskog statusa, u želji da što većem broju mladih, željnih nastavka svog obrazovanja, pomogne pri stvaranju boljih uvjeta za život, a samim tim i doprinese rastu i razvoju zajednice.

Članak 17.
Pravo sudjelovanja na natječaju imaju učenici srednjih škola i studenti koji udovoljavaju sljedećim uvjetima:

UČENICI SREDNJIH ŠKOLA

- da su državljani Republike Hrvatske s prebivalištem na području Općine Stupnik najmanje 1  

  godinu,
- da se školuju na području Republike Hrvatske,

- da su redoviti učenici srednje škole bez ponavljanja godine,
- da su završili prethodni razred s najmanjom prosječnom ocjenom 4,00.

STUDENTI

- da su državljani Republike Hrvatske s prebivalištem na području Općine Stupnik najmanje 1 
  godinu,
- da se školuju na području Republike Hrvatske,

- da su redoviti studenti prve i narednih godina studija bez ponavljanja godine,
- da nisu stariji od 26 godina,
- da nisu apsolventi,
- da su završili prethodni razred (studenti prve godine studija) s najmanjom prosječnom 
  ocjenom 4,00,
- da su završili prethodnu godinu studija (studenti viših godina) s najmanjom prosječnom 
  ocjenom od 4,00. 

Članak 18.
Kriteriji za utvrđivanje liste kandidata za dodjelu stipendije prema socijalnom kriteriju (u slučaju jednakog broja bodova dva ili više kandidata) su redom kojim su navedeni:

· socijalni status (članak 24. ovog Pravilnika),
· uspjeh u školovanju (prosjek ocjena).
Kriteriji iz stavka 1. ovog članka izražavaju se bodovima koji se zbrajaju.

Ukoliko kandidat ne ostvari niti jedan bod iz članka 24. ovog Pravilnika neće se smatrati kandidatom za dodjelu stipendije prema socijalnom kriteriju.
V. STIPENDIJE ZA DEFICITARNA ZANIMANJA
Članak 19.
Stipendije za deficitarna zanimanja dodjeljuju se učenicima srednjih škola, a time Općina Stupnik želi poticati najbolje i najuspješnije učenike srednjih škola te ih potaknuti na daljnji razvoj i unapređenje svojih vještina.

Članak 20.
Pravo sudjelovanja na natječaju imaju učenici srednjih škola koji se obrazuju u deficitarnim zanimanjima navedenima u ovom članku te udovoljavaju sljedećim uvjetima:

UČENICI SREDNJIH ŠKOLA

- da su državljani Republike Hrvatske s prebivalištem na području Općine Stupnik najmanje 1 
  godinu,

- da se školuju na području Republike Hrvatske,

- da su redoviti učenici srednje škole bez ponavljanja godine,
- da su završili prethodni razred s najmanjom prosječnom ocjenom 4,00.
Deficitarna zanimanja za koje će Općina Stupnik dodijeliti stipendije su:
Kuhar, slastičar, elektroinstalater, elektromehaničar, strojobravar, bravar, limar, alatničar, tokar, stolar, instalater grijanja i klimatizacije, vodoinstalater, plinoinstalater, mesar, kemijski čistač, fasader, staklar, krojač, armirač, tesar, monter suhe gradnje, zidar, pekar, podopolagač, krovopokrivač, autolakirer, autolimar, keramičar, ličilac-soboslikar, dimnjačar, medicinska sestra/medicinski tehničar opće njege, instalater kućnih instalacija, elektromonter, automehatroničar, vozač motornog vozila, konobar, rukovatelj samohodnim građevinskim strojevima, kozmetičar, tapetar, klesar, autoelektričar, pediker, dentalni asistent, farmaceutski tehničar, zdravstveno-laboratorijski tehničar, primalja-asistent, dentalni tehničar.
Članak 21.
Kriteriji za utvrđivanje liste kandidata za dodjelu stipendije za deficitarna zanimanja (u slučaju jednakog broja bodova dva ili više kandidata) su redom kojim su navedeni:

· utvrđena deficitarnost,
· uspjeh u školovanju (prosjek ocjena).

Ukoliko se kandidat ne školuje za deficitarna zanimanja propisana člankom 20. ovog Pravilnika neće se smatrati kandidatom za dodjelu stipendije za deficitarna zanimanja.
VI. BODOVANJE

Članak 22.
Uspjeh u školovanju boduje se na sljedeći način:

UČENICI SREDNJIH ŠKOLA

- prosjek ocjena prethodne godine školovanja (zaokružen na dvije decimale) daje broj bodova,

STUDENTI
- za studente koji upisuju prvu godinu studija broj bodova koje student ima za upis na odgovarajući studij podijeli se s brojem 200 i to daje broj bodova (zaokružen na dvije decimale),
- za studente koji upisuju više godine tehničkih, prirodnih i biomedicinskih studija prosjeku ocjena prethodne godine školovanja (zaokružen na dvije decimale) dodaje se jedan bod i to daje broj bodova,
- za studente koji upisuju više godine ostalih studija prosjek ocjena prethodne godine školovanja (zaokružen na dvije decimale) daje broj bodova,
- ukoliko je na potvrdi fakulteta s prijepisom ocjena iskazana prosječna ocjena i težinski prosjek ocjena za prethodnu godinu školovanja, uzima se u obzir prosjek koji je povoljniji za kandidata (zaokružen na dvije decimale).
Članak 23.
Izvrsnost kandidata boduje se na sljedeći način:



broj bodova
- sudjelovanje na državnom natjecanju 





      
1 
- sudjelovanje na međunarodnom natjecanju 




      
2 
- za sudjelovanje i osvojeno 1. mjesto/nagrada na županijskom natjecanju/smotri       
2 
- za sudjelovanje i osvojeno 2. mjesto/nagrada na županijskom natjecanju/smotri       
1 
- za sudjelovanje i osvojeno 1. mjesto/nagrada na državnom natjecanju/smotri           
6 

- za sudjelovanje i osvojeno 2. mjesto/nagrada na državnom natjecanju/smotri 
      
5 

- za sudjelovanje i osvojeno 3. mjesto/nagrada na državnom natjecanju/smotri 
      
4 

- za sudjelovanje i osvojeno 1. mjesto/nagrada na međunarodnom natjecanju/smotri 
9 

- za sudjelovanje i osvojeno 2. mjesto/nagrada na međunarodnom natjecanju/smotri 
8 

- za sudjelovanje i osvojeno 3. mjesto/nagrada na međunarodnom natjecanju/smotri 
7 
- rektorova/dekanova nagrada 






      
3 

- usporedno pohađanje dvije škole 






      
1 

- usporedno pohađanje dva fakulteta 





      
2 

Izvrsnost kandidata boduje se za prethodnu godinu školovanja, tako da se zbroji broj svih bodova ostvarenih prema kriterijima navedenim u stavku 1. ovog članka. Županijska, državna i međunarodna natjecanja/smotre koje se boduju po kriteriju izvrsnosti trebaju biti priznata od strane nadležnog Ministarstva ili druge nadležne institucije.
Članak 24.
Socijalni status kandidata boduje se na sljedeći način:


broj bodova
- ako je kandidat dijete bez roditelja 





        

3 
- ako je kandidat osoba s invaliditetom 





        
2 
- ako je kandidat, odnosno njegov roditelj ili osoba koja ga uzdržava, 

                  

  korisnik prava na zajamčenu minimalnu naknadu 




       
1 
- ako je roditelj nezaposlen i vodi se u evidenciji Hrvatskog zavoda za zapošljavanje 
1 

- ako je ukupni mjesečni dohodak po članu kućanstva 0,00 – 175,00 eura 

            2 

- ako je ukupni mjesečni dohodak po članu kućanstva 175,01 – 350,00 eura 

1 

Socijalni status kandidata boduje se za tekuću godinu, tako da se zbroje svi bodovi ostvareni prema kriterijima navedenim u stavku 1. ovog članka.
Članak 25.
Kriterij za bodovanje učenika koji se obrazuju za deficitarna zanimanja propisana člankom 20. ovog Pravilnika je prosjek ocjena prethodne godine školovanja (zaokružen na dvije decimale) koji daje broj bodova.
Članak 26.
U slučaju da dva ili više kandidata u pojedinoj kategoriji imaju jednak broj bodova prednost će imati kandidat koji je ostvario veći prosjek ocjena prema kriteriju općeg uspjeha u prethodnoj godini školovanja, zaokružen na četiri decimale. Ukoliko zaokruživanje prosjeka ocjena na četiri decimale bude jednako, prednost ima kandidat koji je ranije predao zamolbu za dodjelom stipendije.
VII. PRAVA I OBVEZE

Članak 27.
Na temelju Odluke o dodjeli stipendije Općinski načelnik Općine Stupnik i stipendist, odnosno osoba koja zastupa maloljetnog stipendista, potpisuju Ugovor kojim će se urediti međusobna prava i obveze ugovornih strana.

                                                                    Članak 28.
Stipendist koji je primao stipendiju Općine Stupnik protivno ovom Pravilniku ili se naknadnom provjerom utvrdi da je stipendiju dobio temeljem neistinite fabricirane ili krivotvorene dokumentacije dužan je vratiti primljenu stipendiju.
                                                                    Članak 29. 
Stipendist je po traženju Općine Stupnik dužan dokazati da je završio školsku/akademsku godinu u kojoj je primao stipendiju u roku 6 (šest) mjeseci od prestanka primanja stipendije, u protivnom je dužan vratiti primljenu stipendiju.
VIII. PRIJELAZNE I ZAVRŠNE ODREDBE
Članak 30.
Stupanjem na snagu ovog Pravilnika prestaje važiti Pravilnik o stipendiranju učenika i studenata s područja Općine Stupnik („Glasnik Zagrebačke županije“ broj 46/23 i 32/25). 
Članak 31.
Ovaj Pravilnik stupa na snagu osmog dana od dana objave u “Glasniku Zagrebačke Županije”.
KLASA: 
URBROJ: 

Stupnik, 

 Predsjednik
                                                                                                                  Općinskog vijeća
                                                                                                                     Saša Tomečak
OBRAZLOŽENJE

uz prijedlog Pravilnika 

I. Pravni temelj za donošenje Pravilnika
· članak 16. Statuta Općine Stupnik („Glasnik Zagrebačke županije“ broj 03/18, 07/20, 09/21, 39/21-pročišćeni tekst i 30/25)

II. Razlozi zbog kojih se Pravilnik donosi

Izmjene u odnosu na prethodni Pravilnik su sljedeće:
- člankom 4. promjena postotka učeničkih stipendija iz 40% prema kriteriju izvrsnosti na 60% u cilju poticanja i potpore izvrsnim učenicima, stipendije prema socijalnom kriteriju izmjena sa 10% na 25%, te promjena stipendija za deficitarna zanimanja sa 50% na 15%.
- članak 14. izmjena prosjeka ocjena prema kriteriju izvrsnosti za učenike sa 4,60 na 4,70 i za studente sa 4,30 na 4,50
- članak 17. izmjena prosjeka ocjena prema socijalnom kriteriju za učenika sa 3,80 na 4,00 i za studente sa 3,50 na 4,00 te sa 3,00 na 4,00

- članak 20. izmjena prosjeka ocjena za deficitarna zanimanja sa 2,80 na 4,00

- članak 24. promjena u bodovanju socijalnog statusa kandidata, izmjena ukupnog mjesečnog dohotka po članu kućanstva za 70,00 eura
Slijedom  navedenog, predlaže se donošenje Pravilnika kako je u prijedlogu.

III. Sredstva za provođenje ovog Pravilnika su osigurana u Proračunu Općine Stupnik za 2026. godinu.

